section_heading: Vojna karijera
paragraph_text: Karl Tersztyanszky je rođen 28. listopada 1854. u Szakolczu. Potječe iz stare mađarske plemićke obitelji kojoj je u 13. stoljeću od strane kralja Alberta IV. dodijeljeno selo Nadas od kada potomci obitelji nose titulu "von Nadas". Tersztyanszky pohađa gimnaziju u Olmützu, te nakon završetka vojne škole u St. Poltenu, pohađa Terezijansku vojnu akademiju u Bečkom Novom Mjestu. Nakon završetka iste, s činom poručnika od rujna 1877. služi u 8. dragunskoj pukovniji u Przemyslu. Nakon završetka Vojne akademije u Beču služi u stožeru korpusa gdje je u kolovozu 1886. promaknut u čin satnika. Godine 1891. postaje načelnikom stožera konjičke divizije u Jaroslavu, dok je u studenom 1892. promaknut u bojnika.